Donnalee, Ivan oor selfontdekking #Stroomop
JY LEES NOU Donnalee, Ivan oor selfontdekking #Stroomop
FOTO Instagram/ Donnalee Roberts.
"Selfontdekking, selfaanvaarding, vergifnis en genesing ... ek dink dit is iets waardeur elke liewe mens op die planeet al moes werk." Só gesels die aktrise, vervaardiger en draaiboekskrywer Donnalee Roberts in die jongste agter-die-skerms-video van Stroomop.
"As jy in die lewe kan leer om te vergewe en te laat gaan, dan eers gaan genesing plaasvind."
'n Toneel uit Stroomop. SKERMGREEP Stroomop
Stroomop, wat vandag oor 'n maand uitgereik word, handel oor vyf vroue wat elk met hul eie seer worstel. Donnalee vertolk een van die rolle.
Nog 'n tema volgens Ivan Botha, regisseur en mede-skrywer, is lewe en dood.
"Letterlik en figuurlik ... metafories. Ons ontmoet ons karakters gebroke, dood aan die binnekant. Hulle moet dan op hierdie reis gaan, 'n letterlike lewe-en-dood-situasie. Hulle moet dit oorkom, om heel anderkant uit te kan kom."
Dis die derde fliek uit die pen van Ivan en Donnalee. En hulle beloof 'n fliek vol avontuur, pragtige natuurtonele en volronde karakters. Hoe lekker is dit nie dat die vyf hoofkarakters vroue is nie? En boonop is dit karakters met wie ons kan identifiseer.
Ook in die rolverdeling is Ilse Klink, Simoné Nortmann, Carla Classen, Chanelle de Jager, Armand Aucamp en die Oranjerivier - want daai magiese rivier verdien ook erkenning.